ພວກຫົວຮຸນແຮງ 10 ຄົນ ເສຍຊີວິດ ຍ້ອນເຮືອບິນໂດຣນ ທີ່ປາກິສຖານ
ບັນດາ​ເຈົ້າ​ໜ້າ​ທີ່​ກ່າວ​ວ່າ ການ​ໂຈມ​ຕີໃນມື້ນີ້ ​ໄດ້​ແນ​ເປົ້າໝາຍ​ ໃສ່​ບ້ານ​ເຮືອນ​ຂອງ​ຜູ້​ບັນຊາ​ການ​ ຫົວ​ຮຸນແຮງ​ຄົນ​ນຶ່ງ.
ບັນດາເຈົ້າໜ້າທີ່ຮັກສາຄວາມປອດໄພປາກິສຖານກ່າວວ່າ ການໂຈມຕີຂອງເຮືອບິນບໍ່ມີຄົນຂັບລໍານຶ່ງຂອງສະຫະລັດ ໄດ້ສັງຫານພວກນັກຕໍ່ສູ້ຫົວຮຸນແຮງຢ່າງໜ້ອຍ 10 ຄົນ ໃນເຂດຊົນເຜົ່າແຫ່ງນຶ່ງໃນພາກຕາເວັນຕົກສຽງເໜືອຂອງປະເທດ ທາງການປາກິສຖານກ່າວວ່າ ເຮືອບິນໂດຣນໄດ້ຍິງລູກສອນໄຟ 4 ລູກໃສ່ໝູ່ບ້ານແຫ່ງນຶ່ງ ໃນວັນອາທິດມື້ນີ້ ໃນເຂດ Waziristan ໃຕ້ ໃກ້ກັບຊາຍແດນອັຟການິສຖານ ບັນດາເຈົ້າ ໜ້າທີ່ກ່າວວ່າ ການໂຈມຕີດັ່ງກ່າວ ໄດ້ແນເປົ້າໝາຍໃສ່ບ້ານເຮືອນຂອງຜູ້ບັນຊາການຫົວ ຮຸນແຮງຄົນນຶ່ງ ໃນວັນເສົາວານນີ້ ເຮືອບິນບໍ່ມີຄົນຂັບລໍານຶ່ງກໍໄດ້ທໍາການໂຈມຕີໃນຂົງເຂດດຽວກັນ ຊຶ່ງໄດ້ສັງຫານພວກກະບົດຢ່າງໜ້ອຍ 2 ຄົນ ການໂຈມຕີຂອງພວກເຮືອບິນບໍ່ມີຄົນຂັບໄດ້ກາຍມາເປັນເລື້ອງທີ່ຂັດແຍ້ງກັນຫລາຍຂຶ້ນ ເລື້ອຍໆລະຫວ່າງກຸງວໍຊິງຕັນແລະກຸງອິສລາມາບັດ ຫຼັງຈາກການໂຈມຕີບັ້ນນຶ່ງໃນເດືອນ ພະຈິກປີແລ້ວນີ້ ໄດ້ສັງຫານທະຫານປາກິສຖານ 24 ຄົນ ປາກິສຖານຮຽກຮ້ອງໃຫ້ສະຫະລັດຂໍຂະມາໂທດສໍາລັບການໂຈມຕີໃນເດືອນພະຈິກນັ້ນ ແຕ່ທາງກຸງວໍຊິງຕັນໄດ້ປະຕິເສດ ປາກິສຖານກ່າວວ່າ ການໂຈມຕີດ້ວຍລູກສອນໄຟສົ່ງຜົນສະທ້ອນໃນ ທາງກົງກັນຂ້າມ ພ້ອມທັງເປັນຝ່າຝືນອະທິປະໄຕຂອງຕົນສັງຫານພວກພົນລະເຮືອນ ແລະເປັນເຊື້ອໄຟເຮັດໃຫ້ຄວາມຮູ້ສຶກຕໍ່ຕ້ານສະຫະລັດ ທະວີຮຸນແຮງຂຶ້ນ